**ΕΠΙΜΕΛΗΤΗΡΙΟ ΛΑΣΙΘΙΟΥ ΑΓΙΟΣ ΝΙΚΟΛΑΟΣ 1/8/2025**

**ΔΕΛΤΙΟ ΤΥΠΟΥ**

**Ανακοίνωση περί επιβολής διοικητικών κυρώσεων**

Το Επιμελητήριο  Λασιθίου ενημερώνει τους υπόχρεους εγγραφής στο Γενικό Εμπορικό Μητρώο (Γ.Ε.ΜΗ.) ότι, δημοσιεύθηκε η **ΚΥΑ 46982/2025 (ΦΕΚ 3542/Β/8-7-2025)**, με θέμα “Καθορισμός κριτηρίων επιβολής και ύψους των διοικητικών κυρώσεων του άρθρου 50 του ν. 4919/2022 στους μη συνεπείς υπόχρεους εγγραφής στο Γενικό Εμπορικό Μητρώο (Γ.Ε.ΜΗ.) και λοιπά σχετικά θέματα”.

Με βάση την ΚΥΑ αυτή, **από 1/1/2026 θα επιβάλλονται** από τις Υπηρεσίες Γ.Ε.ΜΗ. των Επιμελητηρίων **διοικητικές κυρώσεις (πρόστιμα),** **το ύψος των οποίων ορίζεται κατά νομική μορφή και κατά περίπτωση παράβασης** και επιβάλλεται στους υπόχρεους εγγραφής στο Γ.Ε.ΜΗ. λόγω παραβάσεων που άπτονται των υποχρεώσεων δημοσιότητας που προβλέπονται στον ν. 4919/2022 και τυχόν επιπλέον υποχρεώσεων που προκύπτουν από τους ειδικότερους νόμους, ανά εταιρικό τύπο.

Ως εκ τούτου,  προς αποφυγή **επιβολής προστίμων, η Υπηρεσία Γ.Ε.ΜΗ. του Επιμελητηρίου Λασιθίου** συνιστά στις εγγεγραμμένες επιχειρήσεις-μέλη του, που υπάγονται στην Υπηρεσία Γ.Ε.ΜΗ. του Επιμελητηρίου και είναι υπόχρεες εγγραφής στο Γ.Ε.ΜΗ., να τακτοποιήσουν τις υποχρεώσεις τους για τυχόν παραβάσεις που έγιναν κατά τη σύσταση εταιρείας μέσω της e-Υ.Μ.Σ. ή για παραβάσεις που έγιναν κατά τη λειτουργία της εταιρείας όπως αυτές αναφέρονται στα  άρθρα 4 έως  11 της ΚΥΑ, **το αργότερο μέχρι 31-12-2025.**

**Οι υπόχρεοι εγγραφής στο Γ.Ε.ΜΗ. οι οποίοι έχουν προβεί σε μια ή περισσότερες παραβάσεις της απόφασης, παρακαλούνται όπως υποβάλλουν σχετικές αιτήσεις στο Γ.Ε.ΜΗ. προκειμένου να καταχωρήσουν, να διορθώσουν ή να διαγράψουν καταχωρίσεις που εκκρεμούν ή δεν είναι ορθές.**

**Διευκρινίσεις για τα πρόστιμα ΓΕΜΗ - 1ο στάδιο προσαρμογής έως 31/12/2025:**Ενημερώνουμε ακόμη ότι στις 18/7/2025 εκδόθηκε η με Αριθ. Πρωτ. : **56823 εγκύκλιος του Τμήματος ΓΕΜΗ και ΥΜΣ της Διεύθυνσης Εταιρειών της Γενικής Γραμματείας Εμπορίου** με θέμα: ***“Η Πρώτη διευκρινιστική εγκύκλιος σχετικά με την επιβολή διοικητικών κυρώσεων στο Γ.Ε.ΜΗ.: οδηγίες για το 1ο στάδιο προσαρμογής, διορθώσεις, καταχωρίσεις πράξεων που εκκρεμούν, χωρίς επιβολή διοικητικής κύρωσης”***

Η έκδοση της εν λόγω ΚΥΑ αποσκοπεί στην βελτίωση των καταχωριζoμένων στοιχείων στα πληροφοριακά συστήματα Γ.Ε.ΜΗ. και ΥΜΣ ως προς την ορθότητα, την πληρότητα, την νομιμότητα και την εγκυρότητά τους.

Εφόσον οι υπόχρεοι ανταποκριθούν στην περίοδο προσαρμογής που δίνεται από το Υπουργείο Ανάπτυξης και στη συνέχεια, σε συνεργασία με τις αρμόδιες Υ.Γ.Ε.ΜΗ., εφαρμόζουν ορθά τους κανόνες δημοσιότητας, δεν κινδυνεύουν από την επιβολή οποιασδήποτε κύρωσης.

 **Συγκεκριμένα, σύμφωνα με την υπουργική απόφαση ως τις 31 Δεκεμβρίου 2025 δύνανται :**

**α) να προβούν στην εγγραφή τους στο Γ.Ε.ΜΗ., εφόσον σύμφωνα με το άρθρο 16 του ν.
4919/20222 ανήκουν στους  υπόχρεους  εγγραφής και δεν το έχουν πράξει έως σήμερα,**

**β) να προβούν σε κάθε καταχώριση που εκκρεμεί, η παράλειψη της οποίας επιφέρει την
επιβολή προστίμου,**

**γ) να προβούν στις καταχωρίσεις για την παράλειψη των οποίων έχουν μπει σε αναστολή
καταχώρισης,**

**δ) να αιτηθούν στην αρμόδια Υ.Γ.Ε.ΜΗ.  τη διόρθωση λαθών που έκαναν με δική τους
υπαιτιότητα κατά τη σύσταση της εταιρείας τους μέσω της ηλεκτρονικής Υπηρεσίας μιας
Στάσης ή στις αυτοματοποιημένες καταχωρίσεις ή κατά την αυτόματη δέσμευση επωνυμίας
και/ή διακριτικού τίτλου ή κατά την υποβολή αιτήσεων για την καταχώριση πράξεων του
άρθρου 25 του ν. 4919/2022,**

**ε) να ανταποκριθούν στις προσκλήσεις που θα λάβουν είτε μέσω αυτοματοποιημένων
μηνυμάτων είτε από τις αρμόδιες Υ.Γ.Ε.ΜΗ..**

**Παρακαλούμε όπως δοθεί ιδιαίτερη έμφαση:**

**1. Στην εγγραφή στο Γ.Ε.ΜΗ. των υπόχρεων που δεν το έχουν πράξει έως σήμερα,**

**2. Στην υποβολή των οικονομικών καταστάσεων χρήσης 2024,**

**3. Στην καταχώριση πράξεων που εκκρεμούν,**

**4. Στην καταχώριση των πράξεων για τις οποίες έχουν μπει σε αναστολή καταχώρισης,**

**5. Στην διόρθωση πράξεων και στοιχείων που έχουν καταχωρίσει οι υπόχρεοι με δική τους ευθύνη (σύσταση μέσω e-ΥΜΣ, αυτόματες καταχωρίσεις, αυτόματη δέσμευση επωνυμίας και/ή διακριτικού τίτλου.**

**Λόγοι επιβολής προστίμου αποτελούν:**

* **η παράλειψη ή η εκπρόθεσμη ή η μη σύννομη ή μη ορθή υποβολή αίτησης καταχώρισης στο Γ.Ε.ΜΗ.,**
* **η μη ορθή τήρηση των κανόνων κατά την ηλεκτρονική σύσταση εταιρείας μέσω της
Υπηρεσίας Μιας Στάσης (Υ.Μ.Σ.),**
* **η μη τήρηση των κανόνων αυτόματης δέσμευσης επωνυμίας και διακριτικού τίτλου και**
* **η μη αναγραφή στοιχείων  στα έγγραφα της εταιρείας.**

**Ακολουθούν αναλυτικά οι ενέργειες στις οποίες θα πρέπει να προβούν οι υπόχρεοι ανά είδος παράβασης:**

|  |  |  |  |
| --- | --- | --- | --- |
| Α/Α | **Είδος παράβασης** | **Ενέργειες στις οποίες θα πρέπει να προβούν οι υπόχρεοι έως τις 31-12-2025 για να μην τους επιβληθεί διοικητική κύρωση (πρόστιμο)** | **Συνέπειες από 01-01-2026 για τους υπόχρεους που δεν θα αξιοποιήσουν την περίοδο χάριτος** |
| 1 | Παράβαση του [άρθρου 12](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με τη σύσταση εταιρείας μέσω της e-Υ.Μ.Σ. | Οι υπόχρεοι θα πρέπει να αιτηθούν στις Υ.Γ.Ε.ΜΗ. τη διόρθωση πράξεων ή στοιχείων που καταχώρισαν με δική τους ευθύνη στο πληροφοριακό σύστημα κατά τη σύσταση της εταιρείας τους μέσω της e- ΥΜΣ, εφόσον τα στοιχεία αυτά είναι στη δημοσιότητα και αφορούν στην τρέχουσα κατάσταση της εταιρείας (π.χ. διεύθυνση έδρας εταιρείας, ατομικά στοιχεία εταίρων, διαχειριστών και μελών Δ.Σ. κ.ά.). | Από την 01-01-2026, για σχετικές παραβάσεις που θα διαπιστώνονται με οποιοδήποτε τρόπο από την αρμόδια Υ.Γ.Ε.ΜΗ. θα επιβάλλεται πρόστιμο. |
| 2 | Παράβαση του [άρθρου 16](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με την παράλειψη εγγραφής στο Γ.Ε.ΜΗ. | Οι υπόχρεοι που δεν έχουν εγγραφεί έως σήμερα στο Γ.Ε.ΜΗ., θα πρέπει να καταθέσουν τα νομιμοποιητικά έγγραφά τους στην αρμόδια Υ.Γ.Ε.ΜΗ. για να | Από την 01-01-2026 θα γίνει διασταύρωση των στοιχείων με την ΑΑΔΕ και θα επιβληθεί πρόστιμο σε όσους υπόχρεους δεν έχουν εγγραφεί στο Γ.Ε.ΜΗ. έως τις 31-12-2025. |
| 3 | Παράβαση των  [άρθρων 22](https://www.taxheaven.gr/membersonly) και [37](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με παράλειψη εγγραφής των προβλεπόμενων στοιχείων στα έγγραφα και τις επιστολές της εταιρείας ή του υποκαταστήματος αλλοδαπής | Οι υπόχρεοι οφείλουν να προετοιμάσουν τα έγγραφά τους για το 2026, τα οποία θα πρέπει να φέρουν όλα τα στοιχεία που προβλέπονται στο άρθρο 6 της ΚΥΑ. | Από την 1-1-2026 θα επιβάλλεται πρόστιμο κατόπιν καταγγελίας οποιουδήποτε τρίτου για παράλειψη αναγραφής στοιχείων στα έγγραφα που προβλέπονται στο άρθρο 6 της ΚΥΑ. |
| 4 | Παράβαση του [άρθρου 25](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με την εκπρόθεσμη υποβολή αίτησης για καταχώριση στο Γ.Ε.ΜΗ. | Δεν χρειάζεται να γίνει κάποια διόρθωση για τις πράξεις που έχουν ήδη καταχωριστεί έως σήμερα στο Γ.Ε.ΜΗ. | Οι υπόχρεοι από 1-1-2026 θα πρέπει να υποβάλουν την αίτηση καταχώρισης πράξης ή στοιχείου στο Γ.Ε.ΜΗ. που απαιτεί έλεγχο νομιμότητας, εντός 20 ημερών από την λήψη της απόφασης. |
| 5 | Παράβαση των [άρθρων 26](https://www.taxheaven.gr/membersonly) και [38](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με τις αυτόματες καταχωρίσεις στο Γ.Ε.ΜΗ. | Οι υπόχρεοι θα πρέπει να αιτηθούν στις Υ.Γ.Ε.ΜΗ. τη διόρθωση πράξεων ή στοιχείων που καταχώρισαν αυτόματα με δική τους ευθύνη στο πληροφοριακό σύστημα του Γ.Ε.ΜΗ., εφόσον τα στοιχεία αυτά είναι στη δημοσιότητα και αφορούν στην τρέχουσα κατάσταση της εταιρείας. | Από την 01-01-2026, για σχετικές παραβάσεις που θα διαπιστώνονται από την αρμόδια Υ.Γ.Ε.ΜΗ. με οποιοδήποτε τρόπο, θα επιβάλλεται πρόστιμο. |
| 6 | Παραβάσεις των [άρθρων 30](https://www.taxheaven.gr/membersonly), [33](https://www.taxheaven.gr/membersonly), [34](https://www.taxheaven.gr/membersonly), [35](https://www.taxheaven.gr/membersonly), [39](https://www.taxheaven.gr/membersonly) και [43](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με τα στοιχεία που καταχωρίζονται και δημοσιεύονται υποχρεωτικά στο Γ.Ε.ΜΗ. | Οι υπόχρεοι θα πρέπει να κάνουν καταχώριση όλων των πράξεων που εκκρεμούν για τις οποίες είτε έχουν μπει σε αναστολή καταχώρισης είτε απαιτείται η δημοσίευσή τους από τον ν. [4919/2022](https://www.taxheaven.gr/laws/law/index/law/1121) ή τους ειδικότερους νόμους, ανά εταιρικό τύπο. | Από την 01-01-2026, για σχετικές παραβάσεις που θα διαπιστώνονται από την αρμόδια Υ.Γ.Ε.ΜΗ. με οποιοδήποτε τρόπο, θα επιβάλλεται πρόστιμο. |
| 7 | Παράβαση της περ. ια) της [παρ. 1 του άρθρου 34](https://www.taxheaven.gr/membersonly), της περ. ε) της [παρ. 1 του άρθρου 35](https://www.taxheaven.gr/membersonly), της περ. θ) του [άρθρου 39](https://www.taxheaven.gr/membersonly), της περ. ι) του [άρθρου 43](https://www.taxheaven.gr/membersonly) και των [άρθρων 44](https://www.taxheaven.gr/membersonly) και [45](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με την παράλειψη δημοσίευσης των οικονομικών καταστάσεων | Οι υπόχρεοι θα πρέπει να υποβάλουν τις οικονομικές καταστάσεις για την χρήση του 2024, καθώς και τις οικονομικές καταστάσεις για τις οποίες έχουν μπει σε αναστολή καταχώρισης. | Από την 1-1-2026 θα επιβληθεί αυτόματα πρόστιμο σε όσες υπόχρεες εταιρείες δεν δημοσίευσαν οικονομικές καταστάσεις της χρήσης 2024, καθώς και τις οικονομικές καταστάσεις για τις οποίες έχουν μπει σε αναστολή καταχώρισης.Παράλληλα, θα πραγματοποιηθεί δειγματοληπτικός έλεγχος σε όσες υπέβαλλαν εμπρόθεσμα τις οικονομικές καταστάσεις, προκειμένου να διαπιστωθεί η πληρότητα και ορθότητα τους, σύμφωνα με άρθρο 8 της ΚΥΑ, που αφορά στις αυτόματες καταχωρίσεις στο Γ.Ε.ΜΗ. |
| 8 | Παράβαση του [άρθρου 54](https://www.taxheaven.gr/membersonly) του ν. [4919/2022](https://www.taxheaven.gr/laws/law/index/law/1121), σχετικά με την επωνυμία και τον διακριτικό τίτλο | Οι υπόχρεοι που έχουν προβεί σε μια ή περισσότερες παραβάσεις της παρ. 2 του άρθρου 11 της ΚΥΑ [46982/18.06.2025](https://www.taxheaven.gr/circulars/50588/46982-18-06-2025) οφείλουν να αιτηθούν σχετική διόρθωση στην αρμόδια Υ.Γ.Ε.ΜΗ.. | Από την 01-01-2026, για σχετικές παραβάσεις που θα διαπιστώνονται από την αρμόδια Υ.Γ.Ε.ΜΗ. με οποιοδήποτε τρόπο, θα επιβάλλεται πρόστιμο |

Το Υπουργείο Ανάπτυξης και οι αρμόδιες Υπηρεσίες ΓΕΜΗ θα βρίσκονται σε συνεχή
ενημέρωση, επικοινωνία και συνεργασία με τις επιχειρήσεις προκειμένου να αποφευχθεί
οποιαδήποτε κύρωση σε βάρος τους.

Συνημμένα :

Το ΦΕΚ 3542/Β/8-7-2025 και η με Αριθ. Πρωτ. : 56823 / 18-07-2025 εγκύκλιος του Τμήματος ΓΕΜΗ και ΥΜΣ της Διεύθυνσης Εταιρειών της Γενικής Γραμματείας Εμπορίου